Zagreb, 9. studenog 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Pere Damjanovića, općinskog načelnika Općine Plaški,** za davanjem mišljenja Povjerenstva, na 27. sjednici, održanoj 9. studenog 2018.g., daje sljedeće:

**MIŠLJENJE**

1. **Sukladno odredbama ZSSI-a nema zapreka da se kćer dužnosnice Mare Šupice, zamjenice općinskog načelnika Općine Plaški, prijavi na Oglas za zaposlenje na neko od tri radna mjesta Projekta „Zaželi – Općina Plaški“ (voditelj/ica projekta, koordinator/ica projekta i asistent/ica projekta) u sklopu Programa „ZAŽELI – Program zapošljavanja žena“, niti bi ista okolnost sama po sebi predstavljala sukob interesa dužnosnika Pere Damjanovića, općinskog načelnika Općine Plaški.**
2. **Povjerenstvo ukazuje dužnosniku Peri Damjanoviću da se zamjenica općinskog načelnika Općine Plaški, Mara Šupica, u cilju zaštite vlastite vjerodostojnosti i očuvanja povjerenja građana u tijela javne vlasti, treba izuzeti od svakog eventualnog pa i posrednog oblika sudjelovanja u provedbi postupka zapošljavanja na temelju objavljenog Oglasa za zapošljavanje iz točke I. izreke ovog mišljenja.**
3. **Također, ukazuje se dužnosniku na potrebu da dužnosnica Mara Šupica članovima Općinskog vijeća Općine Plaški, kao i osobama nadležnim za provedbu Oglasa za zapošljavanje u sklopu Projekta „Zaželi – Općina Plaški“, deklarira činjenicu da je njezina kćer podnijela prijavu na Oglas. Istu okolnost dužnosnica je dužna objaviti i na službenim internetskim stranicama Općine Plaški.**

Obrazloženje

Zahtjev za davanjem mišljenja Povjerenstva podnio je dužnosnik Pero Damjanović, općinski načelnik Općine Plaški. U knjigama ulazne pošte zahtjev je zaprimljen 6. studenog 2018.g. pod poslovnim brojem 711-U-3161-M-139/18-01-2 te se povodom istog vodi predmet broj M-139/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga su i dužnosnik Pero Damjanović, povodom obnašanja dužnosti općinskog načelnika Općine Plaški, te dužosnica Mara Šupica, povodom obnašanja dužnosti zamjenice općinskog načelnika iste Općine, obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnik u bitnom navodi kako je Općina Plaški sudjelovala u Natječaju Ministarstva rada i mirovinskog sustava u okviru otvorenog trajnog Poziva za dodjelu bespovratnih financijskih sredstava u Programu „ZAŽELI – Program zapošljavanja žena“. Općina Plaški je ostvarila pravo na određena financijska sredstva te je dužnosnik potpisao Ugovor o dodjeli bespovratnih sredstava od 5. studenog 2018.g. Kao prilog Ugovoru je i Prijavni obrazac A koji u svom sadržaju ima cjelinu pod nazivom „Upravljanje projektom i administracija“, kojim je predviđeno zapošljavanje tri osobe određene struke na poslovima Projektnog tima i to: voditelj/ica projekta, koordinator/ica projekta i asistent/ica projekta.

Dužnosnik u zahtjevu dalje navodi kako ima saznanja da bi se na gore navedena predviđena radna mjesta mogla prijaviti kćer zamjenice općinskog načelnika Općine Plaški Mara Šupica. Inače navedena dužnosnica je po ovlaštenju dužnosnika radila na pripremi natječajne dokumentacije za isti Projekt te je i službeno Kontakt osoba Općine Plaški po predmetnom Ugovoru.

U prilogu zahtjeva za davanjem mišljenja dužnosnik dostavlja relevantnu dokumentaciju.

Povjerenstvo je izvršilo uvid u Odluku o financiranju Ministarstva rada i mirovinskog sustava, Klasa: 910-04/17-07/10 od 12. listopada 2018.g., i Ugovor o dodjeli bespovratnih sredstava UP.02.1.05.0194. Iz navedene dokumentacije razvidno je kako je Ministarstvo rada i mirovinskog sustava, u postupku odabira projekata u okviru otvorenog trajnog Poziva za dodjelu bespovratnih sredstava „Zaželi – Program zapošljavanja žena“, nakon provedenog natječajnog postupka i odabira projekata dodijelilo 4.465.716,00 kn Općini Plaški za Projekt „Zaželi – Općina Plaški“ uz stopu vlastitog sufinanciranja od 0%. U okviru odobrenog projekta Općine Plaški planirani su i odobreni troškovi Projektnog tima na 30 mjeseci, a kojeg bi činili: voditelj projekta, koordinator projekta i asistent na projektu. Kao odgovorna osoba za provedbu Projekta naveden je općinski načelnik Općine Plaški, Pero Damjanović, a kao kontakt osoba zamjenica općinskog načelnika, Mara Šupica.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnicama je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona je bračni ili izvanbračni drug dužnosnika, njegovi **srodnici po krvi u uspravnoj lozi**, braća i sestre dužnosnika te posvojitelj, odnosno posvojenik dužnosnika. Stavkom 5. istog članka ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Slijedom navedenoga, kćer dužnosnice Mare Šupice se kao članica njene obitelji smatra s dužnosnicom povezanom osobom.

Iz zahtjeva i dokumentacije Povjerenstvo je utvrdilo kako je izgledno da će se kćer dužnosnice Mare Šupice prijaviti na Oglas za zapošljavanje u sklopu provedbe Projekta „Zaželi – Općina plaški“, kojim je predviđeno zapošljavanje žena u sklopu Programa „ZAŽELI – Program zapošljavanja žena“. Navedeni program financiran je iz sredstava Europskog socijalnog fonda u razdoblju 2014. – 2020., a istim je predviđeno zapošljavanje tri osobe određene struke na poslovima Projektnog tima i to: voditelj/ica projekta, koordinator/ica projekta i asistent/ica projekta.

Povjerenstvo obrazlaže da zapošljavanje kćeri dužnosnice Mare Šupice u okviru navedenog Programa nije protivno odredbama ZSSI-a, niti bi ista okolnost sama po sebi predstavljala sukob interesa dužnosnika Pere Damjanovića, općinskog načelnika općine Plaški, budući Povjerenstvo nije utvrdilo postojanje posebnih okolnosti na temelju kojih bi se kćer dužnosnice Mare Šupice smatrala interesno povezanom s dužnosnikom Perom Damjanovićem.

S druge strane, dužnosnica Mara Šupica bi se u slučaju, kada bi ju općinski načelnik ovlastio za određene radnje u postupku provedbe zapošljavanja na temelju objavljenog Oglasa, mogla naći u situaciji u kojoj privatni interesi s njom povezanom osobom (kćerkom) utječu ili mogu utjecati na njezinu nepristranost. Stoga Povjerensto ukazuje dužnosniku Peri Damjanoviću da se zamjenica općinskog načelnika Općine Plaški Mara Šupica, u cilju zaštite vlastite vjerodostojnosti i očuvanja povjerenja građana u tijela javne vlasti, treba izuzeti od svakog eventualnog pa i posrednog oblika sudjelovanja u provedbi postupka zapošljavanja na temelju objavljenog Oglasa za zapošljavanje.

Također, ukazuje se dužnosniku na potrebu da dužnosnica Mara Šupica, u svrhu očuvanja vlastitog integriteta i jačanja transparentnosti u obnašanju javnih dužnosti, članovima Općinskog vijeća Općine Plaški, kao i osobama nadležnim za provedbu Oglasa za zapošljavanje u sklopu Projekta „Zaželi – Općina Plaški“, deklarira činjenicu da je njezina kćer podnijela prijavu na Oglas. Istu okolnost dužnosnica je dužna objaviti i na službenim internetskim stranicama Općine Plaški.

Primjenom instituta izuzimanja u opisanoj situaciji, u slučaju kada bi dužnosnica bila ovlaštena sudjelovati u postupku zapošljavanja, otklanja se svaka sumnja da je dužnosnica koristila svoju dužnost u cilju postizanja probitka povezane osobe.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Pero Damjanović, elektroničkom dostavom
2. Objava na internetskoj stranici Povjerenstva
3. Pismohrana